Jesaya 16 | Beibele Inthaneteng | Phetolelo ya Lefase le Lefsa
16 Romelang go mmuši wa naga+ yo a lego thabeng ya morwedi wa Tsione kgapa e tšwago Sela, le sepela ka tsela e phatšago lešokeng.+
2 Barwedi ba Moaba ba tla tšhaba madibogong a Arinoni+ go etša nonyana e tšhabago yeo e ntšhitšwego sehlageng+ sa yona.
3 “Eletšang gomme le ahloleng.+
“Dirang gore moriti wa lena mosegare o be bjalo ka bošego.+ Utang bao ba gašanego;+ le se ke la eka motho yo a tšhabago.+
4 Wena Moaba,+ anke bao ba gašanego ba ka ba dule e le badiiledi go wena. Eba boutamo bja bona ka baka la mosenyi.+ Ka gobane mogateledi o fihlile bofelong bja gagwe; tshenyo e fedile; bao ba gatakelago ba bangwe ba fedišitšwe lefaseng.+
5 “Sedulo sa bogoši se tla thewa ka go tia ka botho;+ kgoši e tla dula go sona ka go botega tenteng ya Dafida+ e ahlole, e tsome toka le go akgofela go dira seo se lokilego.”+
6 Re kwele ka boikgantšho bja Moaba, gore o ikgantšha kudu;+ re kwele ka boikgogomošo bja gagwe, boikgantšho bja gagwe le bogale bja gagwe+—polelo ya gagwe ya lefeela e ka se phethege.+
7 Ka baka leo, Moaba e tla itelela; bohle ba Moaba ba tla golola.+ Bao ba otlilwego ba tla llela dinkgwa tša makwapi a morara tša Kiri-haresethe,+
8 ka gobane mašemo a mebotong a Heshibone+ a omile. Morara wa Sibima+—beng ba ditšhaba ba thokgile makala ao a nago le diterebe. Makala a be a fihlile Jatsera;+ a be a nabetše lešokeng. Makala a morara a be a tlogetšwe gore a nabe; a be a fihlile lewatleng.
9 Ke ka baka leo ke tla llago go etša Jatsera ge e llela morara wa Sibima.+ Ke tla go kolobiša ka megokgo ya ka, wena Heshibone+ le wena Eleale,+ ka gobane go hlabilwe mokgoši nakong ya gago ya selemo le ya ge go bunwa.+
10 Lethabo le tlhalalo di fedile serapeng sa dienywa; ga go na mokgoši wa lethabo le mekgolokwane dirapeng tša merara.+ Ga go na morara wo o ka gatakelwago ke mogatakedi bogatelong.+ Ke fedišitše mekgolokwane.+
11 Ke ka lebaka leo mala a ka a llelago Moaba+ go etša ge harepa e lla gomme teng ya ka e llela Kiri-haresethe.+
12 Moaba o ile a bonwa a lapile a le lefelong le phagamego;+ o ile a tla sekgethweng go tlo rapela+ gomme ga se a kgona go fihlelela selo.+
13 Se ke seo Jehofa a kilego a se bolela mabapi le Moaba.
14 Jehofa o boletše, a re: “Ka nywaga e meraro, go ya ka nywaga ya mothwalwa,+ letago+ la Moaba le lona le tla nyatšwa ka khuduego e kgolo ya mohuta le ge e le ofe, gomme bao ba šetšego e tla ba ba sego kae feela, ba sego matla.”+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D16%26wtlocale%3DSE%26srcid=share⊂ject=Bala Beibele Inthaneteng